Hér er farið yfir mikilvæg atriði sem vert er að hafa í huga þegar hjólað er á akbraut : Staða á akbraut Þegar ekið er fram úr reiðhjóli eða léttu bifhjóli skal hliðarbil vera að lágmarki 1,5 metrar . Hjólreiðamaður á almennt að halda sig hægra megin á þeirri akrein sem lengst er til hægri . Þó er óhætt að hjóla á miðri akrein á vegi þar sem hámarkshraði er ekki meiri en 30 km . Breytt um stefnu eða stöðvað Hjólreiðamenn skulu gefa stefnumerki með því að rétta út hendi áður en þeir beygja eða áður en þeir breyta um stöðu á akrein . Þeir verða að gefa stefnumerki þar sem ökumenn bíla eiga að gefa stefnuljós . Það á einnig að gefa stöðvunarmerki með því að beina hægri hönd upp þegar stöðva skal eða hægja þarf för . Áður en merki er gefið ætti að líta aftur og gæta að umferð . Framúrakstur á hjóli við gatnamót Ef hjólað er framúr hægra megin skapar það hættu á að bílstjóri beygi til hægri á gatnamótum í veg fyrri hjólið . Bíða á í röð líkt og önnur ökutæki . Það er mjög hættulegt að hjóla hægra megin fram úr stóru ökutæki . Hringtorg Í hringtorgi með einni akrein á hjólreiðamaður að hjóla sem næst miðju akreinarinnar í ríkjandi stöðu áður en hann kemur að hringtorginu og fari þannig í gegnum hringtorgið og út úr því þar til óhætt er að færa sig til hægri . Hringtorg með tveim akreinum eru flóknari og þar getur reynst varasamt að hjóla , sérstaklega í mikilli umferð . Best er að vera í ytri hring ef fara á út á annarri útkeyrslu úr torginu en ef farið er lengra getur borgað sig að vera í innri hring .